Covid-19: 24 toets positief by Dis-Chem in BoksburgArgieffoto Altesaam 24 personeellede van ’n Dis-Chem-apteek in die noorde van Boksburg aan die Oos-Rand het positief getoets vir die nuwe koronavirus wat Covid-19 veroorsaak. Lizeth Kruger, nasionale kliniekbestuurder van Dis-Chem, het Saterdag in ’n verklaring gesê een personeellid het aanvanklik positief getoets vir Covid-19 waarna die betrokke apteek tydelik gesluit is sodat die gebou ontsmet kon word. Volgens Kruger het die bestuur van Dis-Chem egter Dinsdag besluit om al die personeellede van dié apteek vir Covid-19 te laat toets. Personeellede wat in dié stadium reeds simptome van die virus getoon het, is dadelik in selfisolasie geplaas. Twee personeellede het toe positief getoets hoewel hulle geen simptome getoon het nie. Albei is in kwarantyn geplaas. Volgens Kruger is al die personeellede Donderdag wéér vir Covid-19 getoets waarna 20 personeellede se toetsuitslae positief teruggekom het. Nie een van dié pasiënte toon simptome van die virus nie. Hulle is ook intussen in kwarantyn geplaas, verduidelik Kruger. Die betrokke apteek het intussen Vrydag weer ná ŉ deeglike ontsmetting oopgemaak met nuwe personeel wat nou klante sal bystaan terwyl die ander personeellede aansterk. Die nodige maatreëls is reeds by die apteek ingestel. “Hierdie diagnoses beklemtoon hoe aggressief dié koronavirus toeslaan en ons doen ŉ ernstige beroep op alle klante om sosiale afstand en die nodige higiëniese maatreëls toe te pas,” het Kruger gesê.